EFF beweer ‘vroueparlementslede is aangerand’EFF-LP’s word uit die raadsaal verwyder (10 Junie 2022) (Foto: Elmond Jiyane/GCIS) Die EFF het ’n beroep op die speaker van die Nasionale Vergadering gedoen om ’n ondersoek te gelas na bewerings van geslagsgebaseerde geweld teen vrouelede van die party. Dít volg nadat drie EFF-LP’s Donderdag die parlementêre sitting ontwrig het en die president as onder meer ’n “geldwasser” uitgekryt het. Die drie LP’s wat nou beweer hulle is aangerand, is geïdentifiseer as Babalwa Mathulelwa, Noluvuyo Tafeni en Naledi Chirwa. Maroela Media het vroeër berig strafregtelike aanklagte is reeds aanhangig gemaak teen EFF-LP’s nadat hulle glo twee parlementêre veiligheidswagte aangerand het toe dié wagte hulle uit die raadsaal verwyder het. Volgens Nosiviwe Mapisa-Nqakula, speaker van die nasionale vergadering, het dié wagte, Khunjulwa Sinono en Khaya Honey Vanqa, aanranding, mishandeling en intimidasie ervaar. Sinono het onder meer ’n besering aan die gesig opgedoen nadat ’n EFF-LP (’n man) haar aangerand het. Sy ontvang tans mediese behandeling. Mapisa-Nqakula sê in ’n verklaring wat deur die parlement uitgereik is dat sy hoogs ontsteld is oor die bewerings en sy wil dit op skrif stel dat die feitelike omstandighede vasgestel sal word. “Geslagsgebaseerde geweld, hetsy teen vroueparlementslede of vrouepersoneellede, moet ten sterkste veroordeel word,” sê Mapisa-Nqakula. “Ons samelewing ly onder die trauma van geweld wat teen vroue gepleeg word, en dit verteenwoordig steeds ’n direkte aanval op die kernwaardes van ons demokrasie en die Grondwet. Die parlement moet die samelewing in hierdie stryd lei en sal dus nooit sulke dade duld nie, veral binne sy terreine.” Die speaker het ’n interne ondersoek na al hierdie bewerings aangevra. Volgens Mapisa-Nqakula lei die gebeure ook tot ’n slegte beeld van die parlement. Mapisa-Nqakula verduidelik die verwydering van die parlementslede is nie ’n besluit wat ligtelik geneem is nie, maar dit word as ’n laaste uitweg beskou nadat alle ander weë ondersoek is. “Dit is om die regte van al die ander openbare verteenwoordigers te beskerm sodat hulle hul grondwetlike verpligtinge en dié van lede van die publiek kan nakom.”